Nzhab Jesús:
―Na nak nela xan tu ya gub gaꞌ,
lëꞌ Xuza nak xaꞌ nikinai.
Lëꞌ rë men da nak nela yaꞌi gaꞌ.
No chi tu rë yaꞌi reꞌ nazaꞌ xlë por nzëꞌb nale lo yuo,
orzeꞌ lëꞌ xaꞌ nikinai litse par nabei chi zizaꞌi;
no rram kwaꞌn kizaꞌ,
lëꞌ xaꞌ tsimbei par zaꞌi más.
No lëꞌ rë go mimbe la por rë widiꞌzh kwaꞌn midizha lo go.
Biwiꞌ go dubtaꞌ lon,
nes nuska da wiꞌ lo go.
Tu rram ya gub nagakt zaꞌi nabe chi gat lëꞌ por xane.
No seꞌska go,
nagakt leꞌ go zhiꞌn nazhon da chi lëꞌ go nawiꞌ lon.
No nzhab Jesús:
―Na nak nela xan tu ya gub gaꞌ,
no lëꞌ go nak nela yaꞌi gaꞌ.
Men dubtaꞌ wiꞌ lon,
orzeꞌ tutsa gak da kun men zeꞌ,
no xaꞌ zeꞌ dox zaꞌ xlë,
nela ya gub gaꞌ;
no chi lëꞌ go nawiꞌ lon,
yent kwan tsak rë kwaꞌn leꞌ go lo Dios.
Men nawiꞌ lon dubtaꞌ,
orzeꞌ lëꞌ xaꞌ gak nela rram bizh cheꞌn tu ya gub gaꞌ kwaꞌn zuꞌ par yol namás.
’Chi lëꞌ go dubtaꞌ wiꞌ go lon,
no chi zilitaꞌ nileꞌ go kwaꞌn milun lo go;
orzeꞌ unaꞌb go kwaꞌn nzhakla go lo Xuza,
no lëꞌ Me neꞌi.
Or nileꞌ go kwaꞌn nzhakla Dios,
orzeꞌ niluꞌ walika men da go,
no por kureꞌ,
lëꞌ rë men diꞌzh nazhon Xuza Dios.
Nela xmod nazhiꞌ Xuza da,
seꞌska nazhiꞌ da go;
no seꞌ gaꞌ,
bileꞌ go dubtaꞌ tu go kun xtu go.
Chi dubtaꞌ leꞌ go kwaꞌn nzhaklan,
orzeꞌ ne go xmod nazhiꞌ da go,
nela nanen xmod nazhiꞌ Xuza da por nilen kwaꞌn nzhakla Xuza.
’Nin kureꞌ lo go par dox zak laxtoꞌ go,
nela nizak laxtoꞌn gaꞌ.
Kureꞌ nin lo go leꞌ go:
Bichizhiꞌ go tu go kun xtu go,
nela xmod nazhiꞌ da go gaꞌ.
Yalnazhiꞌ más kwaꞌro nak,
ziyël tu men gat xaꞌ por xaꞌ nichëꞌl xaꞌ.
Lëꞌ go nak xaꞌ nichëla chi lëꞌ go leꞌ kwaꞌn nzhaklan,
orzeꞌ nak go xaꞌ nichëla.
Nanitraꞌ lo go mos,
porke xaꞌ nguziꞌ tu mos,
gat nidiꞌzht xaꞌ lo neꞌ rë kwaꞌn nileꞌ xaꞌ.
Lëꞌda kulë go,
xaꞌ nichëla,
porke nidizha lo go,
rë kwaꞌn ne Xuza lon.
Gat lëꞌt go ngule da;
na ngule go;
kwaꞌn kinaꞌba lo go,
gak go nela rë ya kwaꞌn nizaꞌ nayax dox xlë dubtaꞌ,
nes par lëꞌ Xuza,
neꞌ rë nak kwaꞌn naꞌb go lo Me,
por nak go men da.
Kureꞌ kinaꞌba lo go leꞌ go:
Bichizhiꞌ go tu go kun xtu go.